Nettali 30: Garab gi doon tàkk
MUSAA mu ngiy sàmm xaram yi. Dem na ba ca montaañ bi tudd Oreb. Foofu mu gis benn garab boo xam ne dafay tàkk waaye du jeex !
Musaa ne : ‘ Lii de, doy na waar. Xaaral ma jegesi, seet ba xam. ’ Mu jegesi, daldi dégg benn baat bu jóge ca garab ga. Baat bi ne ko : ‘ Taxawal fi nga nekk. Summil say dàll, ndaxte fi nga nekk, suuf su sell la. ’ Yàlla moo doon jaar ci malaaka ngir wax ak Musaa. Musaa daldi muur kananam.
Yàlla ne ko : ‘ Gis naa samay nit di sonn lool Misra. Léegi dama bëgg ñu jóge ci loxo waa Misra, te yow laay yónni ngir génne leen foofu. ’ Yexowa dafa bëggoon a yóbbu nitam yi, maanaam waa Israyil, ca réew mu rafet mi tudd Kanaan.
Waaye Musaa ne ko : ‘ Man may kan ba di mën a def loolu ? Te su ma demee te waa Israyil laaj ma : “ Kan moo la yónni ? ” Lan laay wax ? ’
Yàlla ne ko : ‘ Lii nga leen di wax : “ YEXOWA, ki nekk Yàlla Ibraayma, Yàlla Isaaxa ak Yàlla Yanqóoba, moo ma yónni ci yéen. ” ’ Ba pare Yexowa wax lii : ‘ Loolu mooy sama tur ba fàww. ’
Musaa ne ko : ‘ Waaye su ñu gëmul ne yow yaa ma yónni, lan laay def ? ’
Yàlla laaj ko : ‘ Loo yor ci sa loxo ? ’
Musaa tontu ko ne : ‘ Yet. ’
Yàlla ne ko : ‘ Sànni ko ci suuf. ’ Mu sànni ko ci suuf, yet ba soppaleeku jaan. Yexowa def beneen kéemaan. Mu ne ko : ‘ Dugalal sa loxo ci sa mbubb. ’ Musaa def ko. Bi mu génnee loxoom, mu ngi weexoon tàll, mel ni dafa amoon feebar bu ñu wax ngaana ! Yexowa may Musaa kàttanu def beneen kéemaan, ba pare mu wax ko lii : ‘ Boo defee kéemaan yooyu yépp, waa Israyil dinañu gëm ne man maa la yónni ci ñoom.
Ginnaaw loolu Musaa dellu këram, ne Yétro : ‘ Nanga ma bàyyi ma dem seeti samay mbokk yi nekk Misra, ba xam ndax ñu ngi ci jàmm. ’ Yétro ne ko : ‘ Demal ak jàmm. ’ Musaa daldi tàmbali tukki boobu jëm Misra.
Gàddaay gi 3:1-22; 4:1-20.
Laaj yi
- Montaañ bi ñuy wone foofu, naka la tudd ?
- Waxal lu doy waar li Musaa gis bi mu doon sàmm xaram yi ci montaañ bi.
- Lan la baat bu jóge woon ci garab gi doon tàkk wax, te baatu kan la woon ?
- Lan la Musaa wax bi ko Yàlla waxee ne dina génne mbooloom Misra ?
- Lan la Yàlla wax Musaa mu tontu bu ko waa Israyil laajee kan moo ko yónni ?
- Yan kéemaan la Musaa waroon a def ngir ñu xam ne Yàlla moo ko yónni ?
Leneen li ñu mën a laaj
- Jàngal Gàddaay gi 3:1-22.
Bu ñu gisee li xewoon ak Musaa, lu tax mu mën ñu wóor ne Yexowa dina ñu jàpple ci liggéey bu mu ñu dénk, bu dee sax yaakaaruñu ne dinañu ko mën a def (Gàdd. 3:11, 13; 2 Kor. 3:5, 6) ?
- Jàngal Gàddaay gi 4:1-20.
Lan moo soppeeku woon ci jikko Musaa ci 40 at yi mu def ci Majan, te ñi bëgg ñu dénk leen liggéey ci mbooloo mi, lan lañu ci mën a jàng (Gàdd. 2:11, 12; 4:10, 13; Mika 6:8; 1 Tim. 3:1, 6, 10) ?
Bu Yexowa jaaree ci mbooloom ngir yar ñu te ñu seet ni mu defe woon ak Musaa, lan moo ñu mën a wóor (Gàdd. 4:12-14; Ps. 103:14; Yaw. 12:4-11) ?
wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn wol_Latn